നിയമസഭാ കൈയാങ്കളിക്കേസ് മന്ത്രി ശിവന്കുട്ടി ഉള്പ്പെടെയുള്ളവരുടെ വിടുതല് ഹര്ജി തള്ളി തിരുവനന്തപുരം നിയമസഭാ കൈയാങ്കളി കേസില് മന്ത്രി വി ശിവന്കുട്ടി ഉള്പ്പെടെയുള്ള പ്രതികളുടെ വിടുതല് ഹര്ജി കോടതി തള്ളി. പ്രതിപട്ടികയിലുള്ള ആറുപേരും വിചാരണ നേരിടണമെന്നും പൊതുമുതല് നശീകരണ നിയമം നിലനില്ക്കുന്നതിനാല് വിചാരണ നടത്തി മാത്രമേ കേസ് അവസാനിപ്പിക്കാന് കഴിയൂ എന്നുമുള്ള നിരീക്ഷണത്തോടെയാണ് വിടുതല് ഹര്ജി തള്ളിയത്. മന്ത്രി വി ശിവന്കുട്ടി, മുന് മന്ത്രിമാരായ ഇ പി ജയരാജന്, കെ ടി ജലീല്, മുന് എംഎല്എമാരായ കെ അജിത്, കെ കുഞ്ഞഹമ്മദ്, സി കെ സദാശിവന് എന്നിവരാണ് കേസിലെ പ്രതികള്. അടുത്ത മാസം 22ന് മുഴുവന് പ്രതികളും ഹാജരാകാനും കോടതി നിര്ദ്ദേശിച്ചു. തിരുവനന്തപുരം ചീഫ് ജുഡീഷ്യല് മജിസ്ട്രേറ്റ് കോടതിയാണ് കേസ് പരിഗണിക്കുന്നത്.ഹര്ജി പിന്വലിക്കാന് നേരത്തെ സര്ക്കാര് നല്കിയ ഹര്ജി സുപ്രീംകോടതി തള്ളിയിരുന്നു. 2015 മാര്ച്ച് 13ന് അന്നത്തെ ധനമന്ത്രി കെ എം മാണി ബജറ്റ് അവതരിപ്പിക്കുന്നത് തടയാന് ആക്രമണം നടത്തി 2.20 ലക്ഷം രൂപയുടെ നഷ്ടം വരുത്തി എന്നാണ് പൊലീസ് കേസ്.സഭയില് പ്രതിഷേധ പ്രകടനം മാത്രമാണ് നടത്തിയതെന്നാണ് പ്രതികള് വിടുതല് ഹര്ജിയില് നടത്തിയ പ്രധാന വാദം. നിയമ ലംഘനമല്ല, പ്രതിഷേധമാണ് സഭയില് നടന്നത്. സഭയ്ക്കുള്ളിലെ ഉദ്യോഗസ്ഥന്മാരുമായുണ്ടായ ഉന്തും തള്ളിലുമാണ് സ്പീക്കറുടെ കസേര, കമ്ബ്യൂ ട്ടര് തുടങ്ങിയവ നശിച്ചത്. അന്വേഷണ സംഘം സമര്പ്പിച്ച കുറ്റപത്രത്തിലും ഇക്കാര്യം വ്യക്തമാക്കുന്നുണ്ടെന്ന് പ്രതിഭാഗം വാദിച്ചു.ബജറ്റ് പ്രസംഗം തടസപ്പെടുത്തുക മാത്രമായിരുന്നു പ്രതികളുടെ ഉദ്ദേശ്യമെന്നും നിയമസഭാ സാമാജികര് നടത്തിയ പ്രതിഷേധ പ്രകടങ്ങള് മാധ്യമങ്ങള് പെരുപ്പിച്ചു കാട്ടിയതാണെന്നും പ്രതിഭാഗം അഭിഭാഷകര് ചൂണ്ടിക്കാട്ടി. എന്നാല്, ജനങ്ങളുടെ നികുതിപ്പണം ഉപയോഗിച്ച് വാങ്ങിയ ഉപകരണങ്ങള് നശിപ്പിക്കാന് ഒരു എംഎല്എക്കും അധികാരമില്ലെന്നു സര്ക്കാര് അഭിഭാഷകന് വാദിച്ചു. വി ശിവന്കുട്ടി നശിപ്പിച്ചു എന്നു പറയുന്ന ഇലക്ട്രോണിക് പാനലിനെക്കുറിച്ച് രാസപരിശോധന നടത്തിയ ഇലക്ട്രോണിക് എന്ജിനീയര് കുറ്റപത്രത്തില് പരാമര്ശിച്ചിട്ടില്ലെന്നും അന്വേഷണ ഉദ്യോഗസ്ഥന് നിയമസഭയിലെ സംഭവങ്ങള് സാക്ഷികളെ സിഡിയില് കാണിച്ചു കൊടുത്താണ് മൊഴി രേഖപ്പെടുത്തിയതെന്നും പ്രതിഭാഗം വാദിച്ചു.എന്നാല്, ഇത്തരം വാദങ്ങള് നിലനില്ക്കില്ലെന്നും നിയമസഭയിലെ ഹാര്ഡ് ഡിസ്ക് ടൈമര് ഘടിപ്പിച്ചിട്ടുള്ളതെണെന്നും തിരിമറി നടത്താന് കഴിയില്ലെന്നും സര്ക്കാര് അഭിഭാഷകന് മറുപടി നല്കി.